## Odluka Ustavnog suda Hrvatske broj U/I-331/1990 od 10. sijecnja 1991.

### NN 1/1991 (17.1.1991.), Odluka Ustavnog suda Hrvatske broj U/I-331/1990 od 10. sijecnja 1991.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 10. siječnja 1991. godine,
donio je

## ODLUKU

1. Poništava se

- Odluka Skupštine općine Benkovac od 20. XII. 1990. godine o usvajanju
Statuta Srpske Autonomne Oblasti Krajine i usvajanju Odluke o provođenju
Statuta Srpske Autonumne Oblasti Krajine;

- Odluka Skupštine općine Vojnić od 20. XII. 1990. godine o usvajanju
Statuta Srpske Autonomne Oblasti Krajine i usvajanju Odluke o provođenju
Statuta Srpske Autonomne Oblasti Krajine;

- Odluka Skupštine općine Dvor od 21. XII 1990. godine o usvajanju Statuta
Srpske Autonomne Oblasti Krajine i Odluka u usvajanju Odluke Privremenog
Predsjedništva Zajednice upćina Sjeverne Dalmacije i Like o sprovođenju
Statuta Srpske Autonomne Oblasti Krajine od 12. XII. 1990;

- Odluka Skupštine općine Obrovac od 20. XII. 1990. godine o usvajanju
Statuta Srpske Autonomne Oblasti Krajine i Odluka o sprovođenju Statuta
Srpske Autonomne Oblasti Krajine;

- Odluka Skupštine općine Gračac od 20. XII.1990. godine o usvajanju
Statuta Zajednice općina Sjeverne Dalmacije i Like

- Srpske Autonomne Oblasti Krajine i Odluka o sprovođenju Statuta Srpske
Autonomne Oblasti Krajine;

- Odluka Skupštine općine Kostajnica od 19. XII. 1990. godine o pristupanju
Zajednici općina Sjeverne Dalmacije i Like

- Srpskoj Autonomnoj Oblasti Krajine;

- Odluka Skupštine općine Kostajnica od 19. XII. 1990 o raspisivanju
referenduma;

- Statutarna Odluka Skupštine općine Knin od 20. XII. 1990. o promjeni
Statuta općine Knin;

- svaki drugi akt svrha kojeg je prihvaćanje i ostvarenje pravno nepostojećeg
Statuta Srpske Autonomne Oblasti Krajine, odnosno akta o pristupanju tzv.
Zajednice opština Sjeverne Dalmacije i Like

- Srpskoj Autonomnoj Oblasti Krajine.

2. Ova odluka objavit će se u "Narodnim novinama" i službenim
glasilima općina navedenih u točki 1. izreke ove odluke.

Obrazloženje

Ministar pravosuđa i uprave Republike Hrvatske podnio je uvom Sudu prijedlog
za ocjenu ustavnosti i zakonitosti odluka navedenih u izreci ove Odluke.
U prijedlogu se navodi da su osporene odluke o neskladu s temeljnim odredbama
Ustava Republike Hrvatske, a također i s odredbama ranijeg Ustava SR Hrvatske
iz 1974. godine. Prema tim ustavima, ističe se u prijedlogu, nije moguće
osnivati autonomne teritorijalne cjeline, bez obzira na razloge kojima
se to opravdava. Osporenim odlukama navedene općine usvajaju Statut Srpske
Autonomne Oblasti Krajine i Odluku o njegovu provođenju, odnosno pristupaju
tzv. "Zajednici opština Sjeverne Dalmacije i Like - Srpskoj Autonomnoj
Oblasti Krajine". Pri osnivanju te neustavne tvorevine poziva se na
Zajednicu općina Sjeverne Dalmacije i Like, iako su odluke općinskih skupština
o osnivanju te Zajednice poništene odlkikom ovoga Suda. broj U/I-214/1990.
("Narodne novine", br. 35/90). Ustav iz 1974. godine - za vrijeme
važenja kojeg su donesene osporene odluke - nije sadržavao osnovu za osnivanje
autonomnih oblasti u okviru SR Hrvatske. Takve osnove ne sadrži ni važeći
Ustav Republike Hrvatske. Naprotiv, u Temeljnim odredbama toga Ustava,
u članku 1, utvrdeno je da je Republika Hrvatska jedinstvena i nedjeljiva
demokratska i socijalna država, a u članku 2. stavku 1. da je suverenitet
Republike Hrvatske neotuđiv, nedjeljiv i neprenosiv. Stoga su osporene
odluke o usvajanju neustavnih akata Srpske Autonomne Oblasti Krajine (Statut
Srpske Autonomne Oblasti Krajine i Odluka o njegovu provođenju), kao i
odluke o pristupanju u njezin sastav, u neskladu i sa Ustavom iz 1974.
godine i sa važećim Ustavom Republike Hrvatske. Po ocjeni ovoga Suda, u
neskladu i s ranijim i s postojećim Ustavom su također - iz navedenih razloga
- Odluka Skupštine općine Kostajnica o raspisivanju referenduma, kao temelj
za pristupanje općine Kostajnica u Srpsku Autonomnu Oblast Krajine i Statutarna
odluka. Skupštine općine Knin o promjeni Statuta općine Knin kojom se općina
Knin uključuje u sastav spomenute Srpske Autonomne Oblasti Kraj ine. U
skladu s navedenim poništava se i svaki drugi akt svrha kojeg je prihvaćanje
i ostvarenje neustavnog, pravno nepostojećeg, Statuta Srpske Autonomne
Oblasti Krajine, odnosno akta o pristupanju tzv. Zajednici opština Sjeverne
Dalmacije i Like - Srpskoj Autonomnoj Oblasti Krajine. Zbog toga Ustavni
sud Republike Hrvatske odlučio je kao u izreci.

Broj : U/I-331/1990

Zagreb, 10. siječnja 1991.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 1/1991-19